

 VLADA REPUBLIKE HRVATSKE

 Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Republike Hrvatske i Europskog investicijskog fonda o prijenosu mirovinskih prava |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ donijela

**ODLUKU**

**o pokretanju postupka za sklapanje Sporazuma između**

**Republike Hrvatske i Europskog investicijskog fonda**

**o prijenosu mirovinskih prava**

**I.**

Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma između Republike Hrvatske i Europskog investicijskog fonda o prijenosu mirovinskih prava (u daljnjem tekstu: Sporazum).

**II.**

U odnosima između Republike Hrvatske i Europskog investicijskog fonda do sada nije uspostavljena suradnja u području prijenosa mirovinskih prava jer za to ne postoji pravna osnova. Europski investicijski fond ima svoj autonomni Pravilnik o osoblju koji uključuje i mirovinski sustav koji se odnosi na njihove zaposlenike. Zakon o prijenosu mirovinskih prava („Narodne novine“, broj 117/17.) iako ne predviđa prijenos mirovinskih prava između mirovinskog sustava Europskog investicijskog fonda i hrvatskog mirovinskog sustava, predviđa mogućnost sklapanja sporazuma takvog sadržaja i s drugim institucijama Europske unije čiji zaposlenici nisu osigurani u sustavu Europske unije na temelju Pravilnika o osoblju za dužnosnike Europskih zajednica i Uvjetima zaposlenja ostalih službenika Europskih zajednica, koji su sastavni dio Uredbe Vijeća broj 259/68 od 29. veljače 1968. o određivanju pravila za zapošljavanje službenika/dužnosnika i uvođenju posebnih privremenih mjera za službenike Komisije (SL L 56, 4. 3. 1968.) kako je posljednji put izmijenjena Uredbom (EU, Euratom) Europskog parlamenta i Vijeća broj 1023/2013 od 22. listopada 2013. o izmjeni Pravilnika o osoblju za dužnosnike Europske unije i Uvjeta zaposlenja ostalih službenika Europske unije (SL L 287, 29. 10. 2013.).

**III.**

Sklapanje Sporazuma kojim će se urediti međusobni odnosi u području prijenosa mirovinskih prava stečenih u sustavu obveznog mirovinskog osiguranja Republike Hrvatske, a prije zaposlenja u Europskom investicijskom fondu, u mirovinski sustav koji se primjenjuje na zaposlenike Europskog investicijskog fonda, ukazuje se potrebnim radi omogućavanja ostvarenja prava na mirovinu u jednom sustavu i osiguranja adekvatne razine prava na temelju svih razdoblja koja je osoba provela u osiguranju. Navedeno se također odnosi i na prijenos, odnosno prihvat mirovinskih prava zaposlenika Europskog investicijskog fonda stečenih u sustavu mirovinskog osiguranja koji se primjenjuje na zaposlenike Europskog investicijskog fonda u sustav obveznog mirovinskog osiguranja u Republici Hrvatskoj nakon prestanka službe.

**IV.**

Prihvaća se Nacrt sporazuma kao osnova za vođenje pregovora.

Nacrt sporazuma iz stavka 1. ove točke sastavni je dio ove Odluke.

**V.**

Određuje se izaslanstvo za vođenje pregovora u sljedećem sastavu:

* ravnatelj Uprave za mirovinski sustav, Ministarstvo rada, mirovinskoga sustava, obitelji i socijalne politike, voditelj izaslanstva
* predstavnik Ministarstva rada, mirovinskoga sustava, obitelji i socijalne politike, član
* dva predstavnika Hrvatskog zavoda za mirovinsko osiguranje, članovi.

Troškovi za rad izaslanstva obuhvaćaju troškove vođenja pregovora, a osigurani su u Državnom proračunu Republike Hrvatske za 2024. godinu i projekcijama za 2025. i 2026. godinu u okviru redovnih sredstava tijela čiji predstavnici sudjeluju u izaslanstvu za pregovore.

**VI.**

Ovlašćuje se ministar rada, mirovinskoga sustava, obitelji i socijalne politike da, u ime Republike Hrvatske, potpiše Sporazum.

**VII.**

Sredstva za izvršavanje Sporazuma osiguravaju se tekućim doprinosima za obvezno mirovinsko osiguranje. Svojstva tih davanja su takva da ne stvaraju nove izdatke u odnosu na prava već utvrđena zakonodavstvom o mirovinskom osiguranju te neće zahtijevati osiguranje dodatnih financijskih sredstava iz Državnog proračuna Republike Hrvatske.

**VIII.**

Sporazum ne zahtijeva donošenje novih ili izmjenu postojećih zakona, ali podliježe potvrđivanju prema odredbi članka 18. Zakona o sklapanju i izvršavanju međunarodnih ugovora.

|  |  |
| --- | --- |
| KLASA: |  |
| URBROJ: |  |
| Zagreb, |  |

**PREDSJEDNIK**

 **mr. sc. Andrej Plenković**

**Obrazloženje**

Ovom Odlukom uređuje se ustavna osnova za pokretanje postupka za sklapanje Sporazuma između Republike Hrvatske i Europskog investicijskog fonda (EIF).

U međusobnim odnosima između Republike Hrvatske i EIF-a do sada nije uspostavljena suradnja na području prijenosa mirovinskih prava slijedom čega nije predviđen prijenos mirovinskih prava između mirovinskog sustava EIF-a i hrvatskog mirovinskog sustava. EIF je specijaliziran pružatelj rizičnog financiranja u korist malih i srednjih poduzeća diljem Europe te je ujedno i dio EIB grupe (uz EIB i EIB Institut). EIF ima svoju pravnu osobnost te svoj autonomni Pravilnik o osoblju koji uključuje i mirovinski sustav koji se odnosi na njihove zaposlenike (neovisno o mirovinskom sustavu institucija EU-a). Sve osobe na koje se odnose EIF propisi moraju biti pokrivene njihovom mirovinskom shemom. Nasuprot mirovinskom sustavu institucija EU-a kojeg financiraju države članice putem doprinosa, mirovine EIF-a isplaćuju se iz njihovih sredstava. S obzirom na navedeno, EIF je kao dio EIB grupe iskazao inicijativu za sklapanjem sporazuma o prijenosu mirovinskih prava između hrvatskog mirovinskog sustava i EIF-ovog mirovinskog sustava i obratno, budući da je trenutno u tijeku postupak sklapanja Sporazuma o prijenosu mirovinskih prava između Republike Hrvatske i EIB-a, a oboje su dio iste EIB grupe. Prema zadnjim podacima od 31. kolovoza 2024., trenutno je 20 hrvatskih državljana zaposleno u EIF-u, koji su zainteresirani za sporazum o prijenosu mirovinskih prava između Republike Hrvatske i EIF-a, a sjedište EIF-a nalazi se u Luxembourgu.

Članstvo Republike Hrvatske u EU otvorilo je mogućnost zapošljavanja državljana Republike Hrvatske u institucijama EU-a, pa se s tim u vezi pokazala potreba uređivanja mogućnosti prijenosa mirovinskih prava, kako bi se tim državljanima osigurao kontinuitet prava iz sustava socijalne sigurnosti. Zakonom o prijenosu mirovinskih prava („Narodne novine“, broj 117/17.) koji je stupio na snagu dana 7. prosinca 2017. uređena je materija prijenosa mirovinskih prava iz obveznog mirovinskog osiguranja u Republici Hrvatskoj prije zaposlenja u institucijama EU-a, u mirovinsko osiguranje koje se primjenjuje na dužnosnike/službenike EU-a, kao i prijenos mirovinskih prava iz mirovinskog osiguranja EU-a u mirovinsko osiguranje Republike Hrvatske nakon prestanka zaposlenja u institucijama EU-a. Prava i obveze iz radnog odnosa, kao i mirovinskog osiguranja dužnosnika, odnosno privremenih ili ugovornih službenika u institucijama EU-a, uređena su Pravilnikom o osoblju za dužnosnike Europskih zajednica i Uvjetima zaposlenja ostalih službenika Europskih zajednica, koji su sastavni dio Uredbe Vijeća broj 259/68 od 29. veljače 1968. o određivanju pravila za zapošljavanje službenika/dužnosnika i uvođenju posebnih privremenih mjera za službenike Komisije (SL L 56, 4. 3. 1968.) kako je posljednji put izmijenjena Uredbom (EU, Euratom) Europskog parlamenta i Vijeća br. 1023/2013 od 22. listopada 2013. o izmjeni Pravilnika o osoblju za dužnosnike Europske unije i Uvjeta zaposlenja ostalih službenika Europske unije (SL L 287, 29. 10. 2013.). Kako EIF ima svoj autonomni Pravilnik o osoblju koji uključuje i mirovinski sustav koji se odnosi na njihove zaposlenike (neovisno o mirovinskom sustavu institucija EU-a), Zakon o prijenosu mirovinskih prava ne propisuje niti uređuje prijenos mirovinskih prava između EIF-a i Republike Hrvatske. S obzirom na navedeno, kao i na činjenicu da je Vlada Republike Hrvatske 2020. godine donijela Odluku o pokretanju postupka za sklapanje Sporazuma između Republike Hrvatske i Europske investicijske banke o prijenosu mirovinskih prava, čijoj grupaciji pripada EIF kao zasebna pravna osoba, te čiji mirovinski sustav administrira Europska investicijska banka, potrebno je urediti pitanje prijenosa mirovinskih prava i s EIF-om. Iz tih razloga nadležno tijelo u Republici Hrvatskoj zaprimilo je inicijativu za sklapanje sporazuma o prijenosu mirovinskih prava između hrvatskog mirovinskog sustava i EIF-ovog mirovinskog sustava i obratno.

Budući da je člankom 6. Zakona o prijenosu mirovinskih prava koji uređuje mogućnost sklapanja sporazuma s drugim institucijama EU-a propisano kako Republika Hrvatska može sklopiti sporazum o prijenosu mirovinskih prava i s drugim institucijama Europske unije čiji zaposlenici nisu osigurani u sustavu EU-a na temelju Pravilnika o osoblju te u svrhu uspostavljanja suradnje na području prijenosa mirovinskih prava između Republike Hrvatske i EIF-a, podržava se inicijativa EIF-a te se pokreće postupak sklapanja Sporazuma između Republike Hrvatske i Europskog investicijskog fonda o prijenosu mirovinskih prava.

Kao osnova za vođenje pregovora predviđa se Nacrt sporazuma koji je ujedno i sastavni dio Odluke. Utvrđuje se također i sastav izaslanstva za pregovore te način podmirivanja troškova za rad izaslanstva, kao i ovlaštenje za potpisivanje Sporazuma. Također se utvrđuje da izvršavanje Sporazuma ne zahtijeva osiguravanje dodatnih financijskih sredstava iz Državnog proračuna, s obzirom da se sredstva za izvršavanje Sporazuma osiguravaju tekućim doprinosima za obvezno mirovinsko osiguranje.

Sporazum ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora („Narodne novine“, broj 28/96.).